MTWE 18
Ana Ngusosekwa Kulipeleka kwa Mlungu Soni Kubatiswa?
1. Ana panyuma pakulijiganya bukuji mpaka atande kuliwusya yatuli?
ALIJIGANYISYE yejinji yakwamba usyesyene wa m’Baibulo kutyocela m’buku ajino. Yine mwa yeleyi yili cilanga ca Mlungu ca umi wangamala, ndamo ja ŵawe, soni cembeceyo catukwete cakwamba kwimuka ku ŵawe. (Mlaliki 9:5; Luka 23:43; Yohane 5:28, 29; Ciunukuko 21:3, 4) Komboleka kuti atandite kusimanikwa pamisongano ja Mboni sya Yehofa, soni kulupilila kuti jemanjaji ni ŵakusalambila mu usyesyene. (Yohane 13:35) Kombolekasoni kuti atandite kuŵa paunasi wakulimba ni Yehofa, soni akusaka kuti amtumicileje. M’yoyo mpaka aliwusye kuti, ‘Ana ngusosekwa kutenda yatuli kuti namtumicileje Mlungu?’
2. Ana ligongo cici mundu jwa ku Itiyopiya jwasakaga kubatiswa?
2 Mwelemu ni muŵapikanilesoni mundu jwa ku Itiyopiya juŵatemi mu ndaŵi ja Yesu. Ndaŵi jine panyuma pakuti Yesu ajimwice ku ŵawe, jwakulijiganya jwakwe jwakolanjikwa kuti Filipi jwamlalicile munduju. Filipi jwamsimicisye mundujo kuti Yesu jwaliji Mesiya. Paŵapikene yeleyi, mundu jwa ku Itiyopiya jula yamkamwile mtima, mwati ndaŵi jijojo jwatite, “Alole mesi. Cici cacikundekasya kubatiswa?”—Masengo 8:26-36.
3. (a) Ana Yesu ŵalamwile cici ŵakumkuya ŵakwe? (b) Ana mundu akusosekwa kubatiswa mwatuli?
3 Baibulo jikusajiganya mwakupikanika cenene kuti naga mundu akusaka kumtumicila Yehofa akusosekwa kubatiswa. Yesu ŵasalile ŵakumkuya ŵakwe kuti, ‘Akajiganye ŵandu ŵa mitundu josope kuti aŵe ŵakulijiganya ŵangu, soni akabatisyeje.’ (Matayo 28:19) Yesu ŵapelece cisyasyo mwakubatiswa msyene. Jwalakwe paŵabatiswaga cilu cakwe cosope catiŵile m’mesi, nganagamba kummisila mesi pamtwe. (Matayo 3:16) Moŵa aganosoni, Mklistu pakubatiswa, cilu cakwe cosope cikusosekwa kutiŵila m’mesi.
4. Ana mundu pabatiswe akusiŵalosyaga cici ŵane?
4 Mundu pabatiswe akusalosyaga kuti akusaka kuŵa paunasi ni Mlungu soni kuti akusaka kumtumicila. (Salimo 40:7, 8) M’yoyo mpaka aliwusye kuti, ‘Ana ngusosekwa kutenda yatuli kuti mbatiswe?’
AKOLE UMANYILISI SONI CIKULUPI
5. (a) Ana cindu capi candanda cakusosekwa kutenda mkanabatiswe? (b) Ana misongano ja Ciklistu jili jakusosekwa ligongo cici?
5 Mkanabatiswe akusosekwa kummanyilila Yehofa soni Yesu. Atandite kala kwamanyilila jemanjaji mwakulijiganya Baibulo. (Aŵalanje Yohane 17:3.) Nambo kwamba kulijiganya ngaŵa kwakwanila. Baibulo jikusasala kuti akusosekwa “umanyilisi usyesyene wakwanila” wa lisosa lya Yehofa. (Akolose 1:9) Kusimanikwa kwawo pamisongano ja Mboni sya Yehofa kucakamucisya kuti akole unasi wakulimba ni Yehofa. Lyeleli ni ligongo lyakwe akusosekwa kusimanikwa pamisonganoji mwakutamilicika.—Ahebeli 10:24, 25.
6. Ana akusosekwa kumanyilila yindu yejinji mwatuli ya m’Baibulo mkanabatiswe?
6 Yehofa jwangajembeceya kuti amanyilile cilicose cacili m’Baibulo mkanabatiswe. Jwalakwe nganajembeceyaga kuti mundu jwa ku Itiyopiya jula amanyilile yosope mkanabatiswe. (Masengo 8:30, 31) Kulijiganya ya Yehofa ngasikumala. (Mlaliki 3:11) Nambo mkanabatiswe akusosekwa kumanyilila soni kwiticisya yijiganyo yandanda ya m’Baibulo.—Ahebeli 5:12.
7. Ana kulijiganya Baibulo kwakamucisye catuli wawojo?
7 Baibulo jikusati, “Naga ngakola cikulupi ngakomboleka kumsangalasya Mlungu.” (Ahebeli 11:6) M’yoyo akusosekwa kola cikulupi mkanabatiswe. Baibulo jikusatusalilasoni kuti ŵandu ŵane ŵa mumsinda wa ku Kolinto ali apikene yaŵajiganyaga ŵakumkuya ŵa Yesu yakuyicisya yakwe yaliji yakuti, “ŵatandite kulupilila soni ŵabatiswe.” (Masengo 18:8) Mwakulandana ni jemanjaji, kulijiganya kwawo Baibulo kwakamucisye kuti akulupilileje yalagucisye Mlungu soni macili ga mbopesi ja Yesu jampaka jitukulupusye ku ulemwa ni ciwa.—Yoswa 23:14; Masengo 4:12; 2 Timoteo 3:16, 17.
ŴASALILEJE ŴANE USYESYENE WA M’BAIBULO
8. Ana cici campaka calimbikasye kwasalila ŵane yalijiganyisye m’Baibulo?
8 Pakulijiganya yejinji kutyocela m’Baibulo soni kulola mwayikuti kakamucisye paumi wawo yalijiganyisyeyo, cikulupi cawo ciciŵa cakulimba. Yeleyi yicatendekasya kuŵa ŵakusacilila kwasalila ŵane yakulijiganyayo. (Yeremiya 20:9; 2 Akolinto 4:13) Nambo ana akusosekwa kwasalila ŵani?
9, 10. (a) Ana mpaka atande kwasalila ŵani yalijiganyisye m’Baibulo? (b) Ana akusosekwa kutenda cici naga akusaka kulalicilaga yalumo ni mpingo?
9 Komboleka kwasalila yakulijiganyayo ŵandu ŵamwiŵasa mwawo, acimjawo, ŵakuŵandikana nawo nyumba, soni ŵakusakamulana nawo masengo. Kutenda yeleyi kuli kwakusosekwa, nambo akusosekwa kutenda yeleyi mwacinonyelo. Mkupita kwandaŵi cacitanda kulalicila yalumo ni mpingo. Naga akosece kulalicila yalumo ni mpingo, mpaka amsalile Jwamboni jwakusiŵajiganya wawojo Baibulo. Akusosekwa kumsalila kuti akusaka kuti alalicileje yalumo ni mpingo. Naga jwalakwejo akuyiwona kuti wawojo ali ŵakuŵajilwa soni kuti akutama mwakamulana ni yajikusasalaga Baibulo, nikuti wawojo yalumo ni jwakwajiganya Baibulojo cacisosekwa kusimana ni acakulungwa ŵaŵili ŵa mumpingo.
10 Ana pasimene ni acakulungwawo pacitendekwa yatuli? Jemanjajo cacim’wusya yiwusyo jwakulijiganyajo kuti alole naga akupikanicisya soni kulupilila yijiganyo yandanda ya Baibulo, soni naga akusapikanila yajikusasalaga Baibulo paumi wakwe lisiku lililyose, soni naga yili yisyene kuti akusaka kuŵa Jwamboni sya Yehofa. Amanyilile kuti acakulungwa ŵa mumpingo akusasamalilaga ŵandu wosope mumpingo, kupwatikapo wawojo, m’yoyo ngakusosekwa kwajogopa pakutagulilana nawo. (Masengo 20:28; 1 Petulo 5:2, 3) Pambesi pakusimanaku, acakulungwawo cacamanyisya naga akuŵajilwa kutanda kulalicila yalumo ni mpingo.
11. Ana ligongo cici akusosekwa kucenga yindu paumi wawo mkanatande kulalicila yalumo ni mpingo?
11 Acakulungwawo komboleka kwasalila kuti akusosekwa kucenga yejinji paumi wawo mkanatande kulalicila yalumo ni mpingo. Ana ligongo cici akusosekwa kucenga umi wawo? Lili ligongo lyakuti pakwasalila ŵane yakwamba Mlungu, akusaŵa kuti akutenda yeleyo m’malo mwa Yehofa, m’yoyo akusosekwa kutendaga yindu yakumcimbicisya paumi wawo.—1 Akolinto 6:9, 10; Agalatia 5:19-21.
KUPITIKUKA MTIMA SONI KUGALAWUKA
12. Ana ligongo cici ŵandu wosope akusosekwa kupitikuka mtima?
12 Panasoni cindu cine cakusosekwa kutenda mkanabatiswe. Ndumetume Petulo jwatite, “M’yoyo, apitikuce mtima, ni kugalawuka kuti yakulemwa yawo yikululucikwe.” (Masengo 3:19) Ana kupitikuka mtima kukusagopolela cici? Kukusagopolela kulitendela canasa ligongo lya yakulemweceka yatutesile. Mwambone, naga ŵaliji mundu jwakunonyela kutenda yamsese, mpaka asosekwe kupitikuka mtima. Atamose kuti aŵele ali mkulinga kutenda yindu yakuŵajilwa, nambo akusosekwape kupitikuka mtima ligongo lyakuti wosopewe tuli ŵakulemwa. M’yoyo tukusasosekwa kum’ŵendaga Mlungu kuti atukululucileje.—Aloma 3:23; 5:12.
13. Ana “kugalawuka” kukusagopolela cici?
13 Nambo ana kwamba kulitendela canasa kuli kwakwanila? Iyayi. Petulo jwasasile kuti akusosekwasoni “kugalawuka.” Yeleyi yikugopolela kuti akusosekwa kuŵambala ndamo jilijose jakusakala jaŵatendaga nikutanda kutenda yakuŵajilwa. Yeleyi mpaka tuyiŵanicisye camti m’yi. Tujile kuti wawojo akwawula kumalo kwangakukumanyilila. Ali ajesile panandi, akuyiwona kuti asokonecele. Ana mpaka atende cici? Mwangakayicila mpaka atande kwenda panandipanandi, nikwima kaje, kaneko nigalawuka, nikutanda kwenda m’litala lyakuŵajilwa. Mwakulandana ni yeleyi, pakulijiganya Baibulo, komboleka kuyiwonaga kuti akwete ndamo kapena yindu yine yakusosekwa kucenga paumi wawo. Aŵeje ŵakusacilila “kugalawuka” mwakucenga yinduyo soni atande kutenda yayali yakuŵajilwa.
ALIPELECE
14. Ana mpaka alipelece catuli kwa Mlungu?
14 Cindu cine cakusosekwa kutenda mkanabatiswe cili kulipeleka kwa Yehofa. Akusalipeleka kwa Yehofa, naga akumsalila mwipopelo mwakumsimicisya kuti cacimlambila jwalakwe jika soni kuti cacikuwonaga kutenda lisosa lyakwe kuŵa kwakusosekwa mnope paumi wawo.—Deuteronomo 6:15.
15, 16. Ana cici cacikusamlimbikasya mundu kulipeleka kwa Mlungu?
15 Kumsimicisya Yehofa kuti cacimtumicila jwalakwe jika, kuli mpela kumsimicisya jwakunonyelwa jwawo kuti caciŵa ni jwalakwe kwa umi wosope. Aganisye kuti jwamlume akumsaka jwamkongwe kuti amlombe. Jwamlumejo pakummanyilila cenene jwamkongwejo ni pakusamnonyelaga mnope soni ni pakusaŵa jwakusacilila kumlomba. Atamose kuti kutenda yeleyi kuli ngani jekulungwa, nambope jwamlumejo akusamlombaga jwamkongwejo ligongo lyakuti akusamnonyela.
16 Pakulijiganya yakwamba Yehofa, ni pakusamnonyelaga soni akusaŵaga ŵakusacilila kutenda cilicose kuti amtumicileje. Yeleyi yicalimbikasya kuti amsalile Yehofa mwipopelo kuti akusaka kumtumicila. Baibulo jikusasala kuti jwalijose jwakusaka kuŵa jwakulijiganya jwa Yesu akusosekwa “kulikana jika.” (Maliko 8:34) Ana yeleyi yikugopolela cici? Yikugopolela kuti akusakuwona kumpikanila Yehofa kuŵa kwakusosekwa mnope paumi wawo. Yakusasaka Yehofa yili yakusosekwa mnope kupunda yakusasakaga wawajo soni yakulinga yawo.—Aŵalanje 1 Petulo 4:2.
AKAKOLA WOGA WAKUTI NGASAPAKOMBOLA
17. Ana ligongo cici ŵane akusalepela kulipeleka kwa Yehofa?
17 Ŵane akusalepela kulipeleka kwa Yehofa, ligongo lyakogopa kuti ngasajendelecela kusunga cilanga cawo cakumtumicila jwalakwe. Jemanjajo akusasalaga kuti ngakusaka kumtumbilikasya Yehofa. Kapena mpaka aganisyeje kuti naga ngakulipeleka kwa Yehofa nikuti jwalakwe ngasiŵajimba magambo pa yindu yakutenda.
18. Ana cici campaka cakamucisye kumasya woga wakumtumbilikasya Yehofa?
18 Kumnonyela Yehofa kucakamucisya kumasya woga wakuti cacimtumbilikasya. Ligongo lyakuti akusamnonyela, cacitenda yiliyose yampaka akombole kuti atendeje yindu mwakamulana ni yaŵamsamicisye paŵalipelekaga kwa jwalakwe. (Mlaliki 5:4; Akolose 1:10) Ngasaganisya kuti kutenda lisosa lya Yehofa kuli kwakusawusya mnope. Ndumetume Yohane jwalembile kuti, “Pakuŵa kumnonyela Mlungu kukusagopolela kugakosya malamusi gakwe, soni malamusi gakwego nganigaŵa gakusitopesya.”—1 Yohane 5:3.
19. Ana ligongo cici ngakusosekwa kogopa kulipeleka kwa Yehofa?
19 Ngakusosekwa kuŵa mundu jwamlama kuti alipelece kwa Yehofa. Jwalakwe jwangajembeceya kuti tutendeje yindu yanganituŵa tuyikombwele. (Salimo 103:14) Jwalakwe cacakamucisya kutenda yindu yakuŵajilwa. (Yesaya 41:10) Amkulupilileje Yehofa ni mtima wosope, ni ‘jwalakwe cacijongola kajende kawo.’—Miyambo 3:5, 6.
KUSALA PELANGA YA CIKULUPUSYO CAWO
20. Ana cici cakusosekwa kutenda palipelece kwa Mlungu?
20 Ana akuganisya kuti ali ŵakoseka kulipeleka kwa Yehofa? Palipelece kwa Yehofa nikuti panasoni cindu cine cakusosekwa kutenda. Akusosekwa kubatiswa.
21, 22. Ana “akusasala pelanga” catuli ya cikulupi cawo?
21 Naga alipelece kwa Yehofa soni akusaka kubatiswa, akusosekwa kumsalila jwakulondesya masengo ga acakulungwa jwampingo wawo. Kaneko jwalakwe cacilinganya yakuti acakulungwa ŵane alole naga wawojo akumanyilila yijiganyo yandanda ya m’Baibulo. Naga jemanjajo akusimicisya kuti wawojo akosece kubatiswa, cacasalila kuti cabatiswe pamsongano wakuyicisya wamkuli kapena waupande wa Mboni sya Yehofa. Pamsonganopo paciŵa ngani jakutagulila ya kugopolela kwa ubatiso. Jwakuŵeceta ngani jeleji cacaŵenda ŵakusaka kubatiswawo kwanga yiwusyo yiŵili. Naga akwanga yiwusyoyo, nikuti caciŵa kuti “akusala pelanga” ya cikulupi cawo.—Aloma 10:10.
22 Kaneko cacabatisya, mwakwatiŵisya cilu cosope m’mesi. Kubatiswaku kucilosya jwalijose kuti wawojo alipelece kwa Yehofa soni kuti ali Jwamboni sya Yehofa.
ANA KUBATISWA KWAWO KUKUSAGOPOLELA CICI?
23. Ana kubatiswa “m’lina lya Atati ni lya Mwanace ni lya msimu weswela” kukusagopolela cici?
23 Yesu ŵasasile kuti ŵakulijiganya ŵakwe cacibatiswa “m’lina lya Atati ni lya Mwanace ni lya msimu weswela.” (Aŵalanje Matayo 28:19.) Ana yeleyi yikugopolela cici? Yikugopolela kuti wawojo akusamanyililaga ulamusi wa Yehofa soni masengo ga Yesu pakwanilisya lisosa lya Mlungu. Yikugopolelasoni kuti akusamanyililaga yakusatenda Mlungu pakamulicisya masengo msimu wakwe pakusaka kwanilisya lisosa lyakwe.—Salimo 83:18; Matayo 28:18; Agalatia 5:22, 23; 2 Petulo 1:21.
24, 25. (a) Ana ubatiso ukusagopolela cici? (b) Ana tucilijiganya cici mu mtwe wakumalisya?
24 Ubatiso ukusagopolela cindu cine cakusosekwa mnope. Patiŵisyidwe m’mesi cilu cosope, yikusagopolela kuti, alesile kapena kuti awile ku yitendo yawo yakala. Pacuwice m’mesi, akusatanda umi wasambano wakutenda lisosa lya Mlungu. Yeleyi yikusalosya kuti atandite kumtumicila Yehofa. Akusosekwa kumbucila kuti nganalipeleka kwa mundu, ku ciwanja, kapena pamasengo gane gakwe. Nambo alipelece kwa Yehofa.
25 Kulipeleka kwawo kucakamucisya kusya unasi wawo ni Mlungu. (Salimo 25:14) Nambo yeleyi ngayikugopolela kuti mundu cacikulupuka ligongo lya kubatiswape. Ndumetume Paulo jwalembile kuti, “Ajendelecele kulinganya cikulupusyo cawo, mwawoga soni kutetemela.” (Afilipi 2:12) Ubatiso ugambile kuŵa pakutandila. Nambo ana mpaka am’ŵandicile catuli Yehofa? Mtwe wakumalisya wa buku ajino ucijanga ciwusyo celeci.
kam_Latn nya_Latn tum_Latn tum_Latn kmb_Latn tum_Latn cjk_Latn tum_Latn kmb_Latn tum_Latn tum_Latn cjk_Latn tum_Latn cjk_Latn nya_Latn nya_Latn tum_Latn bem_Latn nya_Latn tum_Latn nya_Latn tum_Latn tum_Latn tum_Latn tum_Latn tum_Latn nya_Latn nya_Latn fij_Latn tum_Latn swh_Latn nya_Latn tum_Latn nya_Latn tum_Latn tum_Latn tum_Latn tum_Latn tum_Latn kam_Latn tum_Latn swh_Latn tum_Latn tum_Latn nya_Latn nya_Latn tum_Latn tum_Latn bem_Latn nya_Latn bem_Latn bem_Latn cjk_Latn bem_Latn tum_Latn